Covid-19-statistieke: SA steek 20 000-kerf verby(Foto: pixabay) Op dag 57 van die landwye staat van algehele afsondering staan die getal bevestigde Covid-19-gevalle in Suid-Afrika nou op 20 125, ŉ styging van 988 sedert ŉ dag gelede. Dr. Zweli Mkhize, minister van gesondheid, het Vrydagaand gesê nóg 28 Covid-19-verwante sterftes is bevestig. Die dodetal weens die pandemie staan tans op 397. Altesaam 17 599 toetse vir die nuwe koronavirus is die afgelope 24 uur gedoen en ŉ totaal van 543 032 toetse is tot op hede in Suid-Afrika gedoen. Altesaam 10 104 mense het reeds van die nuwe koronavirus herstel. In die Wes-Kaap, wat steeds die episentrum van die virus in Suid-Afrika is, het 12 519 mense tot dusver die virus opgedoen. Die provinsie het reeds 107 567 toetse, of amper ŉ kwart van alle toetse in die land, gedoen. Die provinsie het R1,4 miljard bewillig vir die aankoop van voorraad soos persoonlike beskermende toerusting, mediese toerusting en beddens. Die geld sal ook vir humanitêre hulp aangewend word om die uitwerking van die afsonderingstydperk op inwoners te verminder. Nagenoeg R168 miljoen sal aan kwarantyn- en isolasiefasiliteite, wat die oprig van ŉ veldhospitaal insluit, bestee word. (Grafika: Elsabe Erasmus) (Grafika: Elsabe Erasmus) (Grafika: Elsabe Erasmus) Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.